ผู้ถือหุ้นประกันหวั่นผู้บริหารลดเสี่ยงเพิ่มทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ผู้ถือหุ้นประกันตื่นตัวเกณฑ์ใหม่ คปภ. จับตาผู้บริหารปฏิบัติการอุดความเสี่ยง 
นายสุรพล ว่องวัฒนโรจน์ ประธานกรรมการ บริษัท สมโพธิ์ เจแปน ประกันภัย (ประเทศไทย) เปิดเผยว่า ในฐานะผู้ถือหุ้นบริษัทประกันภัย สนับสนุนเต็มที่ให้บริษัทปฏิบัติตามกฎระเบียบของภาครัฐ เพราะธุรกิจประกันเกี่ยวข้องกับประชาชนจำนวนมาก และทางบริษัทเริ่มตั้งสำรองเงินกองทุนตามประเภทความเสี่ยงตามเกณฑ์ใหม่ เช่น การดำรงเงินกองทุนสำหรับพนักงานที่จะเกษียณ การตั้งสำรองกรณีบริษัทล้ม การเปลี่ยนแปลงที่เกี่ยวข้องกับการบริการมีมากขึ้น และอื่นๆ จะตามมาอีกมาก 
“กฎหมายที่สำนักงานคณะกรรมการกับและส่งเสริมการประกอบธุรกิจประกันภัย (คปภ.) เป็นสิ่งที่ผู้บริหารจะต้องปฏิบัติตาม เพราะเป็นเกณฑ์สากลที่เขาใช้กันมาแล้ว เพื่อสร้างความแข็งแกร่งให้กับบริษัท” นายสุรพล กล่าว
นายสุรพล กล่าวว่า บริษัท สุรพลฟู้ดส์ และกลุ่ม ถือหุ้นในบริษัทบริษัท สมโพธิ์ เจแปน ประกันภัย (ประเทศไทย) รวมกันประมาณ 24% ซึ่งทางผู้ถือหุ้นพร้อมที่จะสนับสนุนเงินทุนต่อไป เพราะที่ผ่านมาธุรกิจมีการเติบโตอย่างต่อเนื่อง อย่างระมัดระวัง โดยในปี 2554 บริษัทจะมีการขยายตลาดได้เร็วและมากกว่า 10 ปีที่ผ่านมา หลังจากจับมือกับทางเทเวศประกันภัย ในการเสนอแบบประกันใหม่ๆ สู่วงการประกันภัย ภายใต้ต้นทุนที่ลดลง
นายเบน อาศนะเสน ประธานฝ่ายปฏิบัติการ บริษัท เอซ ไลฟ์ แอสชัวรันซ์ กล่าวว่า การบริหารจัดการความเสี่ยงเรื่องเงินกองทุน เป็นสิ่งที่ต้องให้ความสำคัญเป็นอันดับแรก เพื่อป้องกันบริษัทล้ม โดยหลายบริษัทเริ่มเข้าสู่ระบบนี้แล้ว โดยการตั้งหน่วยงานขึ้นมากำหนดแนวทางการทำงานตามแนวทางที่ถูกต้องตามเกณฑ์ของ คปภ.
“ในยุโรป อเมริกา ฮ่องกง มาเลเซีย เขาใช้เกณฑ์การดำรงเงินกองทุนตามประเภทความเสี่ยงมานานแล้ว ซึ่งจะทำให้บริษัทประกันมีความมั่นคงและโปร่งใสมากขึ้น” นายเบน กล่าว